**Ministru kabineta noteikumu projekta „Noteikumi par lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Kooperatīvo sabiedrību likuma 36.1 panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sagatavotais noteikumu projekts attiecas uz dabas resursu, lauksaimnieciskās ražošanas un pārstrādes politikas jomu. Spēkā esošie Ministru kabineta 2014. gada 30.septembra noteikumi Nr. 593 “Noteikumi par lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu” (turpmāk – noteikumi Nr. 593) paredz lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību (turpmāk arī – sabiedrība) atbilstības izvērtēšanas kritērijus un atbilstības statusa izvērtēšanas kārtību. Lai pilnveidotu sabiedrību ikgadējo izvērtēšanu, noteikumos jāprecizē atbilstības izvērtēšanas kritēriji. Lai sabiedrības varētu pretendēt uz ES atbalstu Lauku attīstības programmā 2014–2020, atbilstoši programmā noteiktajam katru gadu ir jāizvērtē to atbilstība. Tikai atbilstīgās sabiedrības var pretendēt uz ES atbalstu un valsts atbalstu. Lauku attīstības programmā 2014–2020 atbilstīgām lauksaimniecības pakalpojumu kooperatīvajām sabiedrībām ir paredzēti vairāki atbalsta instrumenti, īstenojot pasākumus „Ražotāju grupu un organizāciju izveide” un „Investīcijas materiālajos aktīvos”. Savukārt atbilstīgām mežsaimniecības pakalpojumu kooperatīvajām sabiedrībām ir plānoti atbalsta instrumenti pasākumos „Ražotāju grupu un organizāciju izveide”, ”Zināšanu pārneses un informācijas pasākums”, “*Natura 2000* maksājumi” un “Ieguldījumi mežu attīstībā un mežu dzīvotspējas pilnveidošanā”. Kooperatīvo sabiedrību likuma 33.pantā un likuma „Par uzņēmumu ienākuma nodokli” 2.panta trešajā daļā atbilstīgām lauksaimniecības pakalpojumu kooperatīvajām sabiedrībām un mežsaimniecības pakalpojumu kooperatīvajām sabiedrībām ir noteikts uzņēmumu ienākuma nodokļa atvieglotais maksāšanas režīms. Atbilstīgām lauksaimniecības pakalpojumu kooperatīvajām sabiedrībām ir pieejami arī citi atbalsti, kredītgarantijas, valsts atbalsts kredītam apgrozāmo līdzekļu iegādei u.c. Projekts precizē personas, kas nav sabiedrības biedri šo noteikumu izpratnē, nosakot, ka tās ir fiziskas vai juridiskas personas, kuras ir saņēmušas no sabiedrības lauksaimniecības vai mežsaimniecības pakalpojumus un preces, kas nepieciešamas lauksaimniecības vai mežsaimniecības produkcijas ražošanai, vai no kurām sabiedrība ir iepirkusi lauksaimniecības vai mežsaimniecības produkciju kopīgai realizācijai tirgū, bet kuras nav attiecīgās sabiedrības biedri. Apgrozījums ar personām, kas nav sabiedrības biedri, jānorāda noteikumu 3.pielikumā. Projekts ir papildināts ar vispārēju normu, kas nosaka, ka zemnieku saimniecība un tās īpašnieks uzskatāmi par vienu sabiedrības biedru.  Šāda norma nepieciešama, lai novērtu situācijas, kad viena un tā pati persona sabiedrībā biedra statusā iesaistās gan kā zemnieku saimniecības īpašnieks, gan kā privātpersona – lauksaimnieks, tā mākslīgi veidojot kritēriju izpildi, un vienlaikus privātpersona lauksaimnieks primārās lauksaimniecības produkcijas ražošanai izmanto savas zemnieku saimniecības resursus. Projekts tiek precizēts, to papildinot ar kritērijiem, kas attiecināmi uz tehnikas pakalpojumu sabiedrībām, paredzot, ka tehnikas pakalpojumu sabiedrībā minimālais biedru skaits ir pieci, un, ja biedru skaits ir mazāks par 10, tad tehnikas pakalpojumu apgrozījums starp sabiedrību un tās biedriem nav mazāks par 80 procentiem no kopējā lauksaimniecības preču un lauksaimniecības pakalpojumu apgrozījuma.  Projekts precizē kritēriju, kas paredz ieguldījumu sabiedrības attīstībā, nosakot, ka ieguldījumu ne mazāk kā 25 procentu apmērā no pārpalikuma līdzekļiem veic pēc zaudējumu segšanas un tad, ja iepriekšējā saimnieciskās darbības gadā ir pārpalikums: šis kritērijs tiek izvērtēts gadījumos, ja sabiedrībai iepriekšējā saimnieciskās darbības gadā ir bijis pārpalikums. Noteikumu projekts precizē kritēriju par saistīto personu, nosakot, ka saistītās personas tiek izvērtētas, ņemot vērā sabiedrības lauksaimniecības un mežsaimniecības preču un pakalpojumu apgrozījumu starp sabiedrības biediem. Noteikumu projekts paredz, ka saistīto personu skaits, ar kurām sabiedrībai ir lauksaimniecības preču un pakalpojumu apgrozījums, nav lielāks par 30 procentiem no sabiedrības biedru kopējā skaita. Par saistītu tiek atzīta persona, 1) kurai pieder attiecīgā zemnieku saimniecība vai kapitāla daļas kādā no kapitālsabiedrībām, vai kooperatīvās sabiedrības paju vērtības, ja tā ir fiziskas personas radinieks līdz pirmajai pakāpei vai laulātais, 2) kurai ar līgumu vai citādi ir nodrošināta izšķiroša ietekme kapitālsabiedrībā vai kooperatīvajā sabiedrībā (persona ir pārvaldnieks, padomes vai valdes loceklis), ja tā ir zemnieku saimniecības īpašnieka radinieks līdz pirmajai pakāpei vai laulātais, 3) kura ir cita sabiedrība, kurā attiecīgais dibinātājs, dalībnieks, valdes vai padomes loceklis ir valdes vai padomes loceklis. Kritērijs jāprecizē, jo uz lauksaimniecība un mežsaimniecības pakalpojumu kooperatīvajām sabiedrībām nevar pilnībā attiecināt [Komerclikumā](http://likumi.lv/ta/id/5490-komerclikums) noteikto normu attiecībā uz saistītām personām. Kritērijs ir paredzēts, lai nepieļautu situācijas, kad sabiedrībā ir vairāki biedri, kas ir saistītas personas un kas ar sabiedrības starpniecību veic savstarpējus darījumus, tā veidojot mākslīgu kooperāciju un kritēriju izpildi valsts piedāvāto labumu gūšanai. Situācijās, kad kooperatīvās sabiedrības vidū ir vairākas saistīto personu grupas, saistīto personu īpatsvaru nosaka katrai saistīto personu grupai atsevišķi, nesummējot katras grupas personu skaitu. Savukārt, ja vienas saistītās grupas vidū ir persona, kas ir saistīta arī ar citu saistīto personu grupu, piemēram vairāku saistīto grupu konkrētas personas savā starpā ir saistītas kā zemnieku saimniecības vai sabiedrības līdzīpašnieki, tad saistīto personu īpatsvara noteikšanai šīs konkrētās savstarpēji saistītās personas tiks pieskaitītas konkrētajai saistīto personu grupai. Noteikumu projektā vairs nav iekļauta norma par to, ka bioloģiskajā nozarē visi sabiedrības biedri ir sertificēti atbilstoši normatīvajiem aktiem, kas nosaka bioloģiskās lauksaimniecības uzraudzības un kontroles kārtību. Normu nepieciešams svītrot, lai sabiedrībām noteiktu labvēlīgākus kritērijus. Noteikumu projektā vairs nav ietverta norma par to, ka lauksaimniecības pakalpojumu kooperatīvā sabiedrība iepriekšējā saimnieciskās darbības gadā ārpus sabiedrības ir realizējusi produkciju, kas iepirkta vismaz no puses sabiedrības biedru, un ka mežsaimniecības pakalpojumu kooperatīvo sabiedrība otrajā saimnieciskās darbības gadā un turpmākajos gados ārpus sabiedrības ir realizējusi vismaz no pieciem sabiedrības biedriem iepirkto mežsaimniecības produkciju, kas saražota šīs sabiedrības biedra saimniecībā. Svītrojot šo normu, sabiedrībām tiek noteikti labvēlīgāki kritēriji. Ņemot vērā mežsaimniecības nozares specifiku, noteikumu projektā precizēts kritērijs, ka mežsaimniecības preču un pakalpojumu apgrozījums starp sabiedrību un tās biedriem nav mazāks par 60 procentiem no sabiedrības kopējā mežsaimniecības preču un pakalpojumu apgrozījuma un ka sabiedrības mežsaimniecības preču un pakalpojumu apgrozījums ar vienu biedru nepārsniedz 60 procentus no sabiedrības mežsaimniecības preču un pakalpojumu kopējā apgrozījuma. Noteikumu projektā vairs nav noteikts datums, līdz kuram asociācija katru gadu īsteno atbilstības auditu uz vietas, tā asociācijai dodot tiesības veikt auditu visu gadu, piemēram, arī tad, ja asociācijas rīcībā nonāk informācija, kas nebija pieejama atbilstības izvērtēšanas laikā. Noteikumu projektā paredzēts, ka noteikumi stājas spēkā ar 2017.gada 1.janvāri, lai noteikumos noteiktās normas dokumentus izvērtēšanā tiktu piemērotas par 2016.saimnieciskā pārskata gadu. Lai sabiedrības laikus iepazītos ar regulējuma izmaiņām un 2016.saimnieciskā gada darbību nodrošinātu atbilstoši noteiktajiem kritērijiem, noteikumu projekts jāpieņem 2016.gada sākumā. Noteikumu projekts precizē arī 1.pielikumu.  Tā kā grozījumi skar vairāk nekā pusi no noteikumu Nr. 593 punktiem, ir sagatavots jauns noteikumu projekts. |
| 3. | Projekta izstrādē iesaistītās institūcijas | Biedrība „Latvijas Lauksaimniecības kooperatīvu asociācija” |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir lauksaimniecības un mežsaimniecības pakalpojumu kooperatīvās sabiedrības. Pēc Uzņēmumu reģistra datiem, 2014.gadā ir reģistrētas aptuveni 289 lauksaimniecības kooperatīvās sabiedrības, un no tām 134 ir lauksaimniecības un mežsaimniecības pakalpojumu kooperatīvās sabiedrības. Iesniegumu atbilstības izvērtēšanai 2014.gadā iesniedza 62 lauksaimniecības un mežsaimniecības pakalpojumu kooperatīvās sabiedrības un 2015. gadā – 53 lauksaimniecības un mežsaimniecības pakalpojumu kooperatīvās sabiedrības, no kurām atbilstības statusu ieguva 45 lauksaimniecības un 2 mežsaimniecības pakalpojumu kooperatīvās sabiedrības. Kopā 2015. gadā atbilstības statusu ieguva 47 sabiedrības. |
| 2. | Tiesiskā regulējuma ietekme uz tautsaimniecību un administratīvo slogu | Atbilstības statusa iegūšana ir brīvprātīga. Atbilstības statusa iegūšanai lauksaimniecības pakalpojumu un mežsaimniecības pakalpojumu kooperatīvās sabiedrības vienu reizi gadā iesniedz iesniegumu biedrībā „Latvijas Lauksaimniecības kooperatīvu asociācija”. Aptuvenās administratīvās izmaksas kopā varētu veidot 2263,99*euro*. |
| 3. | Administratīvo izmaksu monetārs novērtējums | Mērķgrupa, kas varētu pieteikties atbilstības izvērtēšanai, ir aptuveni 62 lauksaimniecības un mežsaimniecības pakalpojumu kooperatīvās sabiedrības. Mērķgrupas administratīvās izmaksas veidojas no iesnieguma aizpildīšanas, attiecīgās informācijas sagatavošanas un dokumentu iesniegšanas (pasta izdevumi). Tā kā sabiedrības ik gadu apkopo informāciju par savu saimniecisko darbību, tad pēc būtības šo dokumentu sagatavošana nav laikietilpīga. Proti, var pieņemt, ka visu minēto dokumentu sagatavošanai vidēji nepieciešams laiks vienam darbiniekam nepārsniedz 4 stundas, pieņemot, ka stundas likme no darba devēja pozīcijām ar nodokļiem ir 8,17 *euro*.  C = (f x l) x (n x b) = (8,17 x 4) x (62 x 1) = 2 026,16 *euro,* kur  C – informācijas sniegšanas pienākuma radītās izmaksas jeb administratīvās izmaksas;  f – finanšu līdzekļu apmērs, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);  l – laika patēriņš, kas nepieciešams, lai sagatavotu informāciju, kuras sniegšanu paredz projekts;  n – subjektu skaits, uz ko attiecas projektā paredzētās informācijas sniegšanas prasības;  b – cik bieži gada laikā projekts paredz informācijas sniegšanu.  Vienlaikus izmaksas veido:  • iesniedzamo dokumentu (vidēji 20 lapas) un to izdrukas izmaksas par 1 lp. (aptuveni 0,07 *euro*) 62 x 20 x 0,07 = 86,8;  • pasta izdevumi, pieņemot, ka visi iesniegumus nosūta pa pastu (vienkārša vēstule – cena vidēji pēc svara 1,71 *euro*) 62 x 0,50 = 106,02 *euro.*  Mērķgrupas aptuvenās administratīvās izmaksas varētu būt 2218,98 *euro.*  Biedrības „Latvijas Lauksaimniecības kooperatīvu asociācija” administratīvās izmaksas veidojas no informācijas publicēšanas internetā, lēmumu izdrukāšanas un nosūtīšanas. Aptuvenās izmaksas:  • informācijas publicēšanai internetā:  C = (f x l) x (n x b) = (8,17 x 0,5) x (2 x 1) = 8,17 *euro;*  • lēmumu un trīs sarakstu izdrukāšanas izmaksas par 1 lp. (aptuveni 0,07 *euro*) 62 x 0,07 = 4,34 *euro;*  • vēstuļu nosūtīšana (vienkārša vēstule – 0,50 *euro*), pieņemot, ka visi lēmumi, arī atbilstīgo sabiedrību saraksti, tiek nosūtīti pa pastu trijām valsts iestādēm: 65 x 0,50 = 32,5 *euro.*  Aptuvenās administratīvās izmaksas varētu būt 45,01 *euro.*  Līdz ar to kopējās administratīvās izmaksas ir prognozējamas ap 2263,99 *euro*. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projekta izstrādes uzsākšanu informētas biedrības „Latvijas Lauksaimniecības kooperatīvu asociācija”, „Lauksaimnieku organizāciju sadarbības padome”, „**Zemnieku saeima” un „**Latvijas Meža īpašnieku biedrība”**.** |
| 2. | Sabiedrības līdzdalība projekta izstrādē | Projekta izstrādē piedalās biedrība „Latvijas Lauksaimniecības kooperatīvu asociācija”, kas apvieno lauksaimniecības pakalpojumu kooperatīvās sabiedrības, un **„**Latvijas Meža īpašnieku biedrība”**.** Projekts ir publiski pieejams Ministru kabineta tīmekļa vietnē, tāpēc izstrādes laikā ir nodrošināta sabiedrības līdzdalība. |
| 3. | Sabiedrības līdzdalības rezultāti | Biedrība „Latvijas Lauksaimniecības kooperatīvu asociācija” atbalsta noteikumu projektu. Projektā ņemti vērā biedrību „Latvijas Lauksaimniecības kooperatīvu asociācija” **un „**Latvijas Meža īpašnieku biedrība” **iesniegtie priekšlikumi.** |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Biedrība „Latvijas Lauksaimniecības kooperatīvu asociācija”, kurai saskaņā ar Valsts pārvaldes iekārtas likumā noteikto kārtību ir deleģēta lauksaimniecības pakalpojumu kooperatīvo sabiedrības atbilstības izvērtēšana. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts iesaistīto institūciju funkcijas un uzdevumus nemaina un nepaplašina. Projekts paredz precizēt un skaidrāk noteikt jau esošo funkciju izpildi. |
| 3. | Cita informācija | Nav. |

Anotācijas III, IV un V sadaļa – projekts šo jomu neskar.

##### Zemkopības ministrs J. Dūklavs

18.01.2016. 12:51

1715

D.Urdziņa

67878724, Diana.Urdzina@zm.gov.lv